Die wêreld in foto’s – 6 April 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Ondersteuners van die voormalige Suid-Koreaanse president Park Geun-hye stort trane tydens ŉ saamtrek naby die Seoel- sentrale distrikshof in Seoul, Suid-Korea, ter ondersteuning van die voormalige president se vrylating. Park is amptelik skuldig bevind en Vrydag, ŉ jaar nadat sy uit haar amp onthef en in hegtenis geneem is oor ŉ korrupsieskandaal wat tot maande se massiewe straatbyeenkomste gelei het, tot 24 jaar tronkstraf gevonnis. (Foto: Yun Dong-jin, AP) Toeskouers juig tydens ŉ voorlopige ronde van die mans-strandvlugbalwedstryd tussen Skotland en Sri Lanka by die Coolangatta-strand tydens die 2018 Statebondspele aan die Goue Kus in Australië. (Foto: Mark Schiefelbein, AP) ŉ Boer werk in ŉ kweekhuis in Kangzhuang-stad, geleë in die Yanqing-distrik in Beijing, China. (Foto: Li Xin, Xinhua) Jaroslaw Kaczynski, die leier van Pole se regerende party, Reg en Geregtigheid, praat tydens die inhuldiging van ŉ gedenkteken vir die Smolensk-vliegtuigongeluk in Budapest, Hongarye. Dié ongeluk van ŉ Poolse regeringsvliegtuig in 2010 het 96 lewens aan boord geëis, insluitende dié van die Poolse president, Lech Kaczynski. (Foto: Darko Vojinovic, AP) Andreas Seppi van Italië slaan Vrydag ŉ bal terug na Frankryk se Lucas Pouille gedurende hul Davisbeker-kwarteindronde in Genoa, Italië. (Foto: Luca Zennnaro, AP)